Document ID: 32002D0786

Απόφαση της Επιτροπής
της 5ης Ιουνίου 2002
με την οποία επιτρέπεται στο Ηνωμένο Βασίλειο να χορηγήσει ενίσχυση σε έξι ανθρακοπαραγωγούς μονάδες για το 2001 και για την περίοδο από την 1η Ιανουαρίου 2002 έως τις 23 Ιουλίου 2002
[κοινοποιηθείσα υπό τον αριθμό Ε(2002) 2016]
(Το κείμενο στην αγγλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2002/786/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη ίδρυσης της Ευρωπαϊκής Κοινότητας Άνθρακα και Χάλυβα,
την απόφαση αριθ. 3632/93/ΕΚΑΧ της Επιτροπής, της 28ης Δεκεμβρίου 1993, για το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα(1), και ιδίως το άρθρο 9 παράγραφος 4,
Εκτιμώντας τα ακόλουθα:
I
(1) Με επιστολή του στις 13 Μαρτίου 2002, το Ηνωμένο Βασίλειο κοινοποίησε στην Επιτροπή, σύμφωνα με το άρθρο 9 παράγραφος 1 της απόφασης αριθ. 3632/93/ΕΚΑΧ, ότι σκοπεύει να χορηγήσει χρηματοδοτική ενίσχυση στην ανθρακοβιομηχανία για το 2001 και για την περίοδο από την 1η Ιανουαρίου 2002 έως τις 23 Ιουλίου 2002.
(2) Με βάση τις πληροφορίες που διαβίβασε το Ηνωμένο Βασίλειο, ζητείται από την Επιτροπή να λάβει απόφαση σχετικά με την ενίσχυση λειτουργίας ύψους 5516100 GBP με σκοπό την κάλυψη των ζημιών λειτουργίας τριών ανθρακοπαραγωγών μονάδων της περιόδου από την 1η Ιανουαρίου 2001 έως τις 31 Δεκεμβρίου 2001. Ζητείται επίσης να λάβει απόφαση σχετικά με την ενίσχυση λειτουργίας ύψους 2915960 GBP με σκοπό την κάλυψη των ζημιών λειτουργίας τριών ανθρακοπαραγωγών μονάδων της περιόδου από την 1η Ιανουαρίου 2002 έως τις 23 Ιουλίου 2002. Συνεπώς, η συνολική λειτουργική ενίσχυση για την οποία ζητείται από την Επιτροπή να λάβει απόφαση είναι ύψους 8432060 GBP.
(3) Τα χρηματοδοτικά μέτρα καλύπτονται από το άρθρο 1 της απόφασης αριθ. 3632/93/ΕΚΑΧ. Η Επιτροπή οφείλει επομένως να λάβει απόφαση επί των μέτρων αυτών σύμφωνα με το άρθρο 9 παράγραφος 4 της απόφασης. Η έγκριση της Επιτροπής υπόκειται στους γενικούς στόχους και τα κριτήρια που ορίζει το άρθρο 2 της απόφασης αριθ. 3632/93/ΕΚΑΧ και στα ειδικά κριτήρια που ορίζει το άρθρο 3 της εν λόγω απόφασης, και γενικότερα εάν η ενίσχυση είναι συμβιβάσιμη με την ορθή λειτουργία της κοινής αγοράς. Επιπλέον, κατά την εκτίμησή της ζητείται από την Επιτροπή να ελέγξει, σύμφωνα με το άρθρο 9 παράγραφος 6 της απόφασης, εάν τα μέτρα που κοινοποιήθηκαν είναι σύμφωνα με το σχέδιο εκσυγχρονισμού, εξορθολογισμού και αναδιάρθρωσης της ανθρακοβιομηχανίας του Ηνωμένου Βασιλείου, το οποίο έχει εγκρίνει η Επιτροπή με την απόφαση 2001/114/ΕΚΑΧ(2) και την απόφαση 2001/597/ΕΚΑΧ(3) (στο εξής αναφερόμενο ως "σχέδιο αναδιάρθρωσης").
II
(4) Με το ποσό των 8432060 GBP που προτείνει να χορηγήσει το Ηνωμένο Βασίλειο στην ανθρακοβιομηχανία βάσει του άρθρου 3 της απόφασης αριθ. 3632/93/ΕΚΑΧ πρόκειται να καλυφθεί μέρος της διαφοράς μεταξύ κόστους παραγωγής και τιμής πώλησης του άνθρακα, στην οποία συμφώνησαν ελεύθερα τα συμβαλλόμενα μέρη με βάση τις συνθήκες που επικρατούν στην παγκόσμια αγορά για τον άνθρακα τρίτων χωρών παρεμφερούς ποιότητας.
(5) Η προτεινόμενη ενίσχυση για την περίοδο από την 1η Ιανουαρίου 2001 έως τις 31 Δεκεμβρίου 2001 προορίζεται για τις εξής μονάδες:
α) 3187100 GBP για την Εast Pit Extension της Celtic Energy Ltd·
β) 2285000 GBP για τη Νοrth Lanarkshire Coalfields της L.A.W. Mining Ltd·
γ) 44000 GBP για τη Νant-Hir No 2 της M. & W.A. (Anthracite) Ltd.
(6) Η Επιτροπή με την απόφασή της 2001/597/ΕΚΑΧ έχει ήδη επιτρέψει στο Ηνωμένο Βασίλειο να χορηγήσει ενίσχυση λειτουργίας στην Εast Pit Extension βάσει του άρθρου 3 της απόφασης αριθ. 3632/93/ΕΚΑΧ ύψους 2978000 GBP για την περίοδο από τις 17 Απριλίου 2000 έως τις 31 Δεκεμβρίου 2000. Σύμφωνα με το άρθρο 3 παράγραφος 2 της απόφασης αριθ. 3632/93/ΕΚΑΧ, η Επιτροπή είχε την άποψη ότι η ενίσχυση που πρότεινε να χορηγήσει το Ηνωμένο Βασίλειο αποσκοπούσε στη βελτίωση της οικονομικής βιωσιμότητας της συγκεκριμένης μονάδας παραγωγής με μείωση του κόστους παραγωγής της μονάδας. Σύμφωνα με το σχέδιο αναδιάρθρωσης, η ενίσχυση θα βοηθούσε τις συγκεκριμένες μονάδες παραγωγής να αποβούν βιώσιμες, επιτρέποντάς τους να συνεχίσουν τις δραστηριότητές τους πέραν του 2002 χωρίς κρατική επιχορήγηση.
(7) Οι πληροφορίες που διαβίβασε το Ηνωμένο Βασίλειο με την επιστολή του στις 13 Μαρτίου 2002 επιβεβαιώνουν την ανάλυση και τα συμπεράσματα της απόφασης 2001/597/ΕΚΑΧ της Επιτροπής. Η μείωση του κόστους παραγωγής στην Εast Pit Extension θα επιτρέψει στο ορυχείο να αποβεί οικονομικά βιώσιμο το 2002. Το κόστος παραγωγής το 2002 θα είναι [...](4) GBP ανά GJ(5).
(8) Στη μονάδα Νοrth Lanarkshire Coalfields, το κόστος παραγωγής το 2002 θα είναι πιθανόν αυξημένο κατά περίπου [...] GBP ανά GJ ως προς το επίπεδο των 1,15 GBP ανά GJ που θεωρείται ως το κατώτατο όριο οικονομικής βιωσιμότητας της ανθρακοβιομηχανίας στο Ηνωμένο Βασίλειο. Ωστόσο, αυτό το ελαφρά αυξημένο κόστος παραγωγής δεν μπορεί να διακυβεύσει τις προοπτικές βιωσιμότητας του ορυχείου. Από το 2003, όντως, το κόστος παραγωγής του ορυχείου αναμένεται ότι θα ανέρχεται σε [...] GBP ανά GJ.
(9) Όσον αφορά το Νant-Hir No 2, η προτεινόμενη ενίσχυση θα επιτρέψει επίσης στο ορυχείο να βελτιώσει την οικονομική του βιωσιμότητα εφόσον μειωθεί το κόστος παραγωγής του. Σύμφωνα με εκτιμήσεις, το κόστος παραγωγής του θα είναι [...] GBP ανά GJ το 2002, το οποίο είναι κατώτερο των 1,15 GBP ανά GJ που θεωρείται ως το κατώτατο όριο οικονομικής βιωσιμότητας της ανθρακοβιομηχανίας στο Ηνωμένο Βασίλειο.
(10) Επίσης, σύμφωνα με εκτιμήσεις για την περίοδο έως το 2004, τα ορυχεία που προαναφέρθηκαν θα εξακολουθήσουν να βελτιώνουν την οικονομική τους βιωσιμότητα. Συνεπώς, το κόστος παραγωγής θα παραμείνει κάτω των 1,15 GBP ανά GJ.
(11) Η προτεινόμενη ενίσχυση για την περίοδο από την 1η Ιανουαρίου 2002 έως τις 23 Ιουλίου 2002 προορίζεται για τις εξής μονάδες:
α) 1240000 GBP για τη Betws Colliery της Betws Anthracite Ltd·
β) 200960 GBP για τη Ηay Royds Colliery της J. Flack & Sons Ltd·
γ) 1475000 GBP για τη Ηatfield Colliery της Coalpower Ltd.
(12) Με τις αποφάσεις 2001/597/ΕΚΑΧ και 2001/683/ΕΚΑΧ(6), η Επιτροπή έχει ήδη επιτρέψει στο Ηνωμένο Βασίλειο να χορηγήσει ενίσχυση λειτουργίας στη Betws Colliery βάσει του άρθρου 3 της απόφασης αριθ. 3632/93/ΕΚΑΧ ύψους 870000 GBP και 1966000 GBP για την περίοδο από τις 17 Απριλίου 2000 έως τις 31 Δεκεμβρίου 2000 και για όλο το 2001, αντίστοιχα. Με τις αποφάσεις 2001/597/ΕΚΑΧ και 2001/807/ΕΚΑΧ(7), η Επιτροπή έχει ήδη επιτρέψει στο Ηνωμένο Βασίλειο να χορηγήσει ενίσχυση λειτουργίας στη Ηay Royds Colliery βάσει του άρθρου 3 της απόφασης αριθ. 3632/93/ΕΚΑΧ ύψους 79000 GBP και 264000 GBP για την περίοδο από τις 17 Απριλίου 2000 έως τις 31 Δεκεμβρίου 2000 και για όλο το 2001, αντίστοιχα. Σύμφωνα με το άρθρο 3 παράγραφος 2 της απόφασης αριθ. 3632/93/ΕΚΑΧ, η Επιτροπή είχε την άποψη ότι η ενίσχυση που πρότεινε να χορηγήσει το Ηνωμένο Βασίλειο αποσκοπούσε στη βελτίωση της οικονομικής βιωσιμότητας των συγκεκριμένων μονάδων παραγωγής με μείωση του κόστους παραγωγής τους. Σύμφωνα με το σχέδιο αναδιάρθρωσης, η ενίσχυση θα βοηθούσε τις συγκεκριμένες μονάδες παραγωγής να αποβούν βιώσιμες, επιτρέποντάς τους να συνεχίσουν τις δραστηριότητές τους πέραν του 2002 χωρίς κρατική επιχορήγηση.
(13) Οι πληροφορίες που διαβίβασε το Ηνωμένο Βασίλειο με την επιστολή του στις 13 Μαρτίου 2002 επιβεβαιώνουν την ανάλυση και τα συμπεράσματα των αποφάσεων 2001/597/ΕΚΑΧ, 2001/683/ΕΚΑΧ και 2001/807/ΕΚΑΧ. Το κόστος παραγωγής των μονάδων Betws Colliery και Ηay Royds Colliery το 2002 αναμένεται ότι θα είναι [...] GBP ανά GJ και [...] GBP ανά GJ, αντίστοιχα, το οποίο προσεγγίζει το όριο οικονομικής βιωσιμότητας των 1,15 GBP ανά GJ για την ανθρακοβιομηχανία του Ηνωμένου Βασιλείου. Σύμφωνα με εκτιμήσεις, το κόστος παραγωγής θα είναι [...] GBP ανά GJ και [...] GBP ανά GJ το 2003.
(14) Επίσης, σύμφωνα με εκτιμήσεις για την περίοδο έως το 2004, τα ορυχεία που προαναφέρθηκαν θα εξακολουθήσουν να βελτιώνουν την οικονομική τους βιωσιμότητα. Συνεπώς, το κόστος παραγωγής θα παραμείνει κάτω των 1,15 GBP ανά GJ.
(15) Για το ορυχείο Ηatfield Colliery, με την απόφαση αριθ. 2002/582/ΕΚΑΧ(8) η Επιτροπή έχει ήδη επιτρέψει στο Ηνωμένο Βασίλειο να χορηγήσει ενίσχυση λειτουργίας σύμφωνα με το άρθρο 3 της απόφασης αριθ. 3632/93/ΕΚΑΧ, ύψους 1157520 GBP για το 2001. Κατά την Επιτροπή, το γεγονός ότι η Ηatfield Colliery τέθηκε υπό εκκαθάριση τον Αύγουστο του 2001 συνεπεία οικονομικών δυσχερειών δεν θέτει υπό αμφισβήτηση την οικονομική βιωσιμότητα των ορυχείων. Η εταιρεία Coalpower Ltd που αγόρασε το ορυχείο κατήρτισε νέο επενδυτικό πρόγραμμα για να βελτιστοποιηθεί η παραγωγή του ορυχείου, έτσι ώστε, όταν η παραγωγή φθάσει στο βέλτιστο επίπεδό της, να είναι δυνατόν να εξασφαλισθεί η οικονομική βιωσιμότητα της Ηatfield Colliery από το 2003.
(16) Οι πληροφορίες που διαβίβασε το Ηνωμένο Βασίλειο με επιστολή του στις 13 Μαρτίου 2002 επιβεβαιώνουν την ανάλυση και τα συμπεράσματα της απόφασης 2002/582/ΕΚΑΧ. Το κόστος παραγωγής το 2003 αναμένεται ότι θα είναι [...] GBP ανά GJ. Το κόστος παραγωγής θα συνεχίσει να μειώνεται φθάνοντας όπως υπολογίζεται τις [...] GBP ανά GJ το 2004.
III
(17) Σύμφωνα με το άρθρο 3 παράγραφος 2 της απόφασης αριθ. 3632/93/ΕΚΑΧ, η ενίσχυση που προτείνει να χορηγήσει το Ηνωμένο Βασίλειο για το 2001 αποσκοπεί λοιπόν στη βελτίωση της οικονομικής βιωσιμότητας των μονάδων παραγωγής με σημαντική μείωση ταυτόχρονα του κόστους παραγωγής τους.
(18) Σύμφωνα με το άρθρο 3 παράγραφος 1 πρώτο εδάφιο της απόφασης αριθ. 3632/93/ΕΚΑΧ, η ενίσχυση ανά τόνο που κοινοποιήθηκε δεν υπερβαίνει, για κάθε μονάδα παραγωγής, τη διαφορά μεταξύ κόστους παραγωγής και προβλεπόμενων εσόδων για το 2001 και για την περίοδο από την 1η Ιανουαρίου 2002 έως τις 23 Ιουλίου 2002, αντίστοιχα.
(19) Τα μέτρα εκσυγχρονισμού, εξορθολογισμού και αναδιάρθρωσης που εφαρμόζονται σε κάθε μονάδα παραγωγής, και ειδικότερα το γεγονός ότι η χρηματοδοτική ενίσχυση που είναι αναγκαία για τα μέτρα αυτά είναι προσωρινού χαρακτήρα, θα επιτρέψουν προοδευτική μείωση της ενίσχυσης, σύμφωνα με το άρθρο 2 παράγραφος 1 πρώτο εδάφιο της απόφασης αριθ. 3632/93/ΕΚΑΧ.
(20) Ανεξάρτητος εμπειρογνώμονας εκπόνησε για λογαριασμό των αρχών του Ηνωμένου Βασιλείου τεχνική έκθεση στην οποία εξετάζονται οι δυνατότητες των μέτρων εκσυγχρονισμού, εξορθολογισμού και αναδιάρθρωσης που τέθηκαν σε εφαρμογή στις διάφορες μονάδες παραγωγής για να βελτιώσουν την οικονομική τους βιωσιμότητα. Στην εκπόνηση της έκθεσης, ο εμπειρογνώμονας έλαβε υπόψη του τις γεωλογικές και τεχνικές συνθήκες εκμετάλλευσης και την ποιότητα του παραγόμενου άνθρακα στα συγκεκριμένα ορυχεία. Η έκθεση καταλήγει στο συμπέρασμα ότι τα διάφορα μέτρα ήταν συνεπή και ρεαλιστικά όσον αφορά την επίτευξη οικονομικής βιωσιμότητας.
(21) Για κάθε μονάδα παραγωγής ο ελεγκτής βεβαίωσε ότι τα δημοσιονομικά δεδομένα που κοινοποίησε το Ηνωμένο Βασίλειο αντιστοιχούν επακριβώς στους λογαριασμούς της εταιρείας. Ο ελεγκτής δήλωσε επίσης ότι για τις προβλέψεις χρησιμοποιήθηκαν τα ίδια λογιστικά πρότυπα με εκείνα που χρησιμοποιούνταν πριν την περίοδο που καλύπτει η ενίσχυση.
(22) Η Επιτροπή σημειώνει ότι η ενίσχυση που κοινοποιήθηκε στις 13 Μαρτίου 2002, εάν προστεθεί στα ποσά των ενισχύσεων που έχει ήδη εγκρίνει η Επιτροπή με βάση το σχέδιο αναδιάρθρωσης της ανθρακοβιομηχανίας του Ηνωμένου Βασιλείου, παραμένει πολύ κάτω του ανώτατου ορίου των 170000000 GBP που όριζε το σχέδιο αναδιάρθρωσης.
(23) Με βάση όσα προαναφέρθηκαν και τις πληροφορίες που διαβίβασε το Ηνωμένο Βασίλειο, η ενίσχυση που προτείνεται για το 2001 και η ενίσχυση που προτείνεται για την περίοδο από την 1η Ιανουαρίου 2002 έως τις 23 Ιουλίου 2002 για τις έξι μονάδες παραγωγής που αναφέρονται στις αιτιολογικές σκέψεις 5 και 11 είναι συμβιβάσιμες με την απόφαση αριθ. 3632/93/ΕΚΑΧ, και ιδίως με τα άρθρα 2 και 3 αυτής.
IV
(24) Ζητείται από το Ηνωμένο Βασίλειο να διασφαλίσει ότι η ενίσχυση δεν θα προκαλέσει στρέβλωση του ανταγωνισμού και ότι δεν θα γίνουν διακρίσεις μεταξύ παραγωγών, αγοραστών ή καταναλωτών άνθρακα στην Κοινότητα.
(25) Σύμφωνα με το άρθρο 3 παράγραφος 1 τρίτο εδάφιο της απόφασης αριθ. 3632/93/ΕΚΑΧ και με τις διατάξεις της απόφασης 2001/114/ΕΚΑΧ, το Ηνωμένο Βασίλειο θα λάβει όλα τα μέτρα που είναι αναγκαία για να διασφαλίσει ότι το ποσό της ενίσχυσης που θα χορηγήσει σε κάθε μονάδα παραγωγής δεν θα οδηγήσει σε τιμές παράδοσης του κοινοτικού άνθρακα κατώτερες των τιμών άνθρακα τρίτων χωρών παρεμφερούς ποιότητας.
(26) Επίσης, σύμφωνα με το άρθρο 2 παράγραφος 2 της απόφασης αριθ. 3632/93/ΕΚΑΧ, η ενίσχυση πρέπει να εγγραφεί στον κρατικό προϋπολογισμό ή σε περιφερειακό ή τοπικό δημόσιο προϋπολογισμό του Ηνωμένου Βασιλείου ή να ενταχθεί σε αυστηρά ισοδύναμους μηχανισμούς.
(27) Σύμφωνα με το άρθρο 9 παράγραφοι 2 και 3 της απόφασης αριθ. 3632/93/ΕΚΑΧ, η Επιτροπή οφείλει να ελέγξει εάν η ενίσχυση χρησιμοποιήθηκε μόνον για τους σκοπούς που ορίζει το άρθρο 3 της εν λόγω απόφασης. Το αργότερο έως τις 30 Σεπτεμβρίου κάθε χρόνου, το Ηνωμένο Βασίλειο θα κοινοποιεί το ποσό της ενίσχυσης που όντως κατέβαλε για το προηγούμενο έτος και θα δηλώνει τυχόν μεταβολές των ποσών που αρχικά είχε κοινοποιήσει. Τυχόν πληροφορίες που απαιτούνται για να επιβεβαιωθεί ότι πληρούνται τα κριτήρια που ορίζει το άρθρο 3 της απόφασης θα διαβιβάζονται μαζί με την εν λόγω ετήσια έκθεση.
(28) Ζητείται από το Ηνωμένο Βασίλειο να αιτιολογήσει τυχόν αποκλίσεις από το σχέδιο αναδιάρθρωσης και από τις οικονομικές και δημοσιονομικές προβλέψεις που κοινοποίησε στην Επιτροπή στις 13 Μαρτίου 2002. Εάν μάλιστα αποδειχθεί ότι οι όροι του άρθρου 3 παράγραφος 2 της απόφασης αριθ. 3632/93/ΕΚΑΧ δεν είναι δυνατόν να εκπληρωθούν, το Ηνωμένο Βασίλειο θα προτείνει στην Επιτροπή τα διορθωτικά μέτρα που πρέπει να ληφθούν,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στο Ηνωμένο Βασίλειο, υπό τους όρους του άρθρου 3 της απόφασης αριθ. 3632/93/ΕΚΑΧ, να χορηγήσει ενίσχυση λειτουργίας ύψους 5516100 GBP στις μονάδες παραγωγής Εast Pit Extension, North Lanarkshire Coalfields και Νant-Hir No 2 για το 2001.
Επιτρέπεται επίσης στο Ηνωμένο Βασίλειο, υπό τους όρους του άρθρου 3 της απόφασης αριθ. 3632/93/ΕΚΑΧ, να χορηγήσει ενίσχυση λειτουργίας ύψους 2915960 GBP στις μονάδες παραγωγής Betws Colliery, Hay Royds Colliery και Ηatfield Colliery για την περίοδο από την 1η Ιανουαρίου 2002 έως τις 23 Ιουλίου 2002.
Άρθρο 2
Το Ηνωμένο Βασίλειο θα διασφαλίσει ότι η εγκρινόμενη ενίσχυση θα χρησιμοποιηθεί μόνον για τους σκοπούς που έχει δηλώσει στις κοινοποιήσεις του στις 13 Μαρτίου 2002, και ότι θα επιστραφεί κάθε δαπάνη σχετιζόμενη με κάποιο από τα στοιχεία που καλύπτει η παρούσα απόφαση το οποίο διαγράφηκε, υπερτιμήθηκε ή αποτέλεσε αντικείμενο κατάχρησης.
Άρθρο 3
Επιπροσθέτως των υποχρεώσεων που ορίζει το άρθρο 9 παράγραφοι 2 και 3 της απόφασης αριθ. 3632/93/ΕΚΑΧ, το Ηνωμένο Βασίλειο θα κοινοποιήσει, το αργότερο έως τις 30 Σεπτεμβρίου 2002, το ποσό της ενίσχυσης που κατέβαλε για το 2001.
Επιπροσθέτως των υποχρεώσεων που ορίζει το άρθρο 9 παράγραφοι 2 και 3 της απόφασης αριθ. 3632/93/ΕΚΑΧ, το Ηνωμένο Βασίλειο θα κοινοποιήσει, το αργότερο έως τις 30 Σεπτεμβρίου 2003 το ποσό της ενίσχυσης που κατέβαλε για την περίοδο από την 1η Ιανουαρίου 2002 έως τις 23 Ιουλίου 2002.
Άρθρο 4
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
Βρυξέλλες, 5 Ιουνίου 2002.

Labels: 4
18
19
14